
Slujirea episcopală este una dintre marile teme ce au atras atenţia teo- 
logilor în deceniile care au precedat Conciliul al II-lea din Vatican şi asupra 
căreia însuşi Conciliul a făcut importante precizări. Doctrina Conciliului 
cu privire la episcopat se leagă, desigur, nu la întâmplare, de reînnoirea 
eccleziologiei ce s-a dezvoltat de-a lungul secolului al XX-lea şi care îşi află 
în Constituția dogmatică Lumen gentium expresia autoritară cea mai înaltă. 
În anii ce au urmat, aprofundarea teologică a luat în considerare, mai ales, 
dimensiunea colegială a episcopatului, pusă în centru de Sinodul extraor- 
dinar al episcopilor, celebrat în luna octombrie 1969. De atunci şi până în 
zilele noastre, sinoadele episcopilor şi conferințele episcopale au devenit 
instituții de mare importanţă în viața Bisericii. 

Fără a lăsa deoparte alte referințe importante cu privire la acest argument, 
trebuie să amintim şi reflecția vastă pe care a produs-o Sinodul episcopilor 
din anul 2001, care a avut ca temă: „Episcopul slujitor al evangheliei lui 
Isus Cristos pentru speranţa lumii”. Deja în documentele pregătitoare ale 
Sinodului (Lineamenta [1998] şi Instrumentum laboris [2001]) se poate 
vedea dorinţa de a trata slujirea episcopală în cheie prevalent dinamic-mi- 
sionară, cu rechemarea atenţiei de a face precizările teologice asupra misi- 
unii episcopilor în perspectiva provocărilor ce aşteaptă Biserica în noul 
mileniu. Cu toate că Biserica este mereu conştientă că este purtătoarea 
misiunii de evanghelizare, ea totuşi nu uită că „porunca lui Cristos de a 
predica evanghelia la toată făptura îi priveşte, înainte de toate, pe epi- 
scopi” (AG 38); prin urmare, rolul lor are trăsături destul de importante şi 
hotărâtoare, care au influențat în mod determinant asupra elanului misi- 
onar al întregii Biserici. 


1 Conferinţă ţinută la Durău, la Colocviul ecumenic internaţional „Ce înseamnă a fi 
episcop astăzi. Demnitatea şi dificultăţile unei misiuni” (17-19 septembrie 2002) 

1. Episcopul în Biserica locală 
1.1. Biserica locală 


Misiunea specifică a slujirii episcopale dobândeşte o valență specială şi 
devine concretă în Biserica locală pentru care episcopul diecezan este ales 
şi consacrat. Slujirea episcopilor dobândeşte o calitate de slujire față de 
Bisericile particulare (diecezele) răspândite în lume, în care şi de la care 
pornind există singura şi unica Biserică catolică (cf. LG 23). 

Relaţia reciprocă de identitate şi de reprezentanță, care pune episcopul 
în centrul Bisericii locale, este descrisă de sfântul Ciprian cu următoarele 
cuvinte: „Trebuie să ştii că episcopul este în Biserică şi Biserica este în 
episcop, şi dacă cineva nu este cu episcopul, nu este nici cu Biserica”?. Astfel, 
slujirea episcopului este cu referință la Biserica sa locală, care îl include şi 
pe el, şi reprezintă o serie de elemente de comuniune şi de unitate în Bise- 
rica universală. 

Pe de altă parte, nu ne putem gândi la o Biserică locală fără referință la 
păstorul ei. Biserica locală poate fi explicată pornind de la tripla misiune 
episcopală de sfințire, de învăţare şi de păstorire, care se întrepătrunde cu 
dimensiunea profetică, sacerdotală şi regească a poporului lui Dumnezeu 
(cf. LG 9-13). De aceea, Directoriul pentru viața şi slujirea episcopilor Ec- 
clesiae imago spune că episcopul 

trebuie să armonizeze în el însuşi aspectele de frate şi părinte, de discipol al lui 

Cristos şi de învățător al credinţei, de fiu al Bisericii şi, într-un anumit sens, de 

părinte al aceleiaşi Biserici, fiind slujitor (ministru) al renaşterii supranaturale 

a creştinilor?. 


Tema episcopatului este foarte vastă şi pentru înțelegerea ei ar trebui 
să avem în vedere toată ecleziologia Conciliului al II-lea din Vatican, mai 
ales în Constituţia dogmatică Lumen gentium, care a adus o adevărată 
reevaluare a imaginii episcopului şi a locului său în Biserica universală şi 
cea locală“. 

În persoana episcopului, unit cu poporul său, converg caracterele comu- 
niunii ecleziale; în el se manifestă comuniunea trinitară, pentru că el devine 
semnul „Tatălui”, apoi este prezenţa lui Cristos, „cap, mire şi slujitor”, 
este „economul” harului, este şi omul Duhului. În episcop se realizează 
comuniunea apostolică, ce îl face martor al tradiţiei vii a evangheliei, care 


2 CIPRIAN DE CARTAGINA, Epistola 69, 8: PL 4, 418-419. 

3 CONGREGAȚIA PENTRU EPISCOPI, Directoriul pentru viața şi slujirea episcopilor Ecclesiae 
imago (22.02.1973, 4. 

1 Cf. Gerard PuiLirs, La Chiesa e il suo mistero. Storia, testo e commento della „Lumen 
gentium”, Jaca Book, Milano 1995, 197-339; B. FonrE, La Chiesa della Trinità. Saggio sul 
mistero della Chiesa comunione e missione, Paoline, Milano 1995, 221-228). 

se leagă de succesiunea apostolică. În plus, în persoana episcopului operează 
comuniunea ierarhică ce îl uneşte cu carisma petrină, aşa cum apostolii 
erau uniţi cu Petru la Ierusalim. 

În persoana episcopului se exprimă reciprocitatea între Biserica univer- 
sală şi Bisericile locale (particulare), care, deschise unele față de altele, se 
regăsesc ca porțiuni ale poporului lui Dumnezeu şi portiones Ecclesiae în 
una, sfântă, catolică şi apostolică, care preexistă lor, şi în el se întrupează 
drept comunităţi istorice, teritoriale şi culturale concrete (cf. LG 23). Bise- 
rica universală ia formă şi consistență în Bisericile particulare, numite şi 
dieceze sau eparhii. 

În Decretul asupra slujirii pastorale a episcopilor Christus Dominus a 
Conciliului al II-lea din Vatican este prezentată în termeni teologici icoana 
Bisericii locale cu următoarele cuvinte, cu referință implicită la dieceză: 


Dieceza este o porțiune din poporul lui Dumnezeu încredințată păstoririi unui 
episcop ajutat de preoţii săi, astfel încât, adunată în jurul păstorului ei şi unită 
de el prin evanghelie şi Euharistie în Duhul Sfânt, constituie o Biserică parti- 
culară în care este realmente prezentă şi acționează Biserica lui Cristos, una, 
sfântă, catolică şi apostolică (CD 11; cf. CDC, can. 368; CCBO, can. 17). 


Episcopul diecezan, aşa cum arată Conciliul al II-lea din Vatican, este 
vicar al lui Cristos în ceea ce priveşte Biserica sa locală: 


Episcopii conduc Bisericile locale încredințate lor, ca vicari şi delegaţi ai lui 
Cristos, prin sfaturi, îndemnuri, exemplu, dar şi prin autoritatea şi putere sa- 
cră (...) Lor le este încredințată pe deplin îndatorirea de păstori, adică grija 
obişnuită şi zilnică pentru turmă..., [exercitând] o putere care le e proprie şi 
pe bună dreptate sunt numiţi întâi-stătători ai popoarelor pe care le conduc’ 
(LG 27). 


Elementele constitutive ale Bisericii locale în jurul episcopului pot fi 
rezumate în următoarele instanțe fundamentale ale ecleziologiei Noului 
Testament (cf. LG 26): 

- predicarea evangheliei ca prezenţă a lui Cristos şi a cuvântului său. 
Acest cuvânt face Biserica. Biserica se naşte, mai întâi de toate, din cuvânt; 
ea este creatura Verbi, în suflarea vie a Duhului Sfânt. Biserica, într-adevăr, 
începe să fie ecclesia, comunitatea celor convocați prin cuvântul evangheliei; 
ea este formată şi plăsmuită de cuvântul proclamat, primit cu credință, pre- 
dicat încontinuu, aşa cum ne învață Faptele Apostolilor (cf. 2,42 ş.u.). De 
aceea, este datoria proprie a Bisericii proclamarea liturgică a cuvântului, 
evanghelizarea şi cateheza, dar însuflețite de puterea Duhului; 


5 Cf. LEON AL XIII-LEA, Satis cognitum (29 iunie 1896): AAS 28 (1895-1896) 732. 

— misterul Cinei Domnului sau Euharistia care face Biserica. Cristos 
este capul şi mirele Bisericii, iar Fuharistia este memorialul sacramental 
al morţii şi învierii lui Cristos glorios, care face Biserica una, sfântă, cato- 
lică şi apostolicăs; 

- această celebrare, care poate avea loc şi în „comunități mici, sărace şi 
împrăştiate”, presupune şi generează viața teologală: speranța şi iubirea, 
adică existența creştină care se exprimă în comuniunea dintre credincioşi 
şi în misiunea lor. Euharistia rămâne izvorul şi punctul culminant al vieţii 
Bisericii (cf. SC 10). 


1.2. Episcopul - păstorul Bisericii locale 


Cine este episcopul într-o dieceză, după Conciliul al II-lea din Vatican? 

În virtutea carismei permanente, primită prin consacrarea episcopală, 
episcopul în Biserică — poporul lui Dumnezeu - este un succesor al aposto- 
lilor, chiar dacă nu în oficiul extraordinar de întemeietor de Biserici, ci în 
cel ordinar de păstor al Bisericilor întemeiate; el este aşadar păstor ce tre- 
buie să se modeleze după imaginea păstorului bun Cristos, care trebuie să 
fie călăuză operativă şi concretă a itinerarului pastoral şi misionar al Bise- 
ricii locale. 

În Biserica-şcoală a ucenicilor lui Isus, episcopul este un învăţător au- 
tentic, care învaţă în numele lui Cristos cu autoritate; el este responsabilul 
principal al plinătăţii credinței, cel care veghează la integritatea şi adevă- 
rul ei, care se face primul şi cel mai zelos evanghelizator, slujitorul slujito- 
rilor cuvântului (cf. LG 25). 

În Biserica-templu, episcopul este cel care prezidează Euharistia, cel 
care prezidează orice celebrare, chiar dacă nu întotdeauna este prezent din 
punct de vedere fizic; Euharistia indică întotdeauna o referință specială la 
episcop, care este centrul vizibil al unităţii Bisericii locale. (cf. LG 26). 

În Biserica-trup mistic, episcopul, împreună cui papa şi sub conducerea 
papei, face parte dintre membrele primare şi principale sau, cum spunea 
sfântul Paul, „articulațiile şi încheieturile”, prin care trupul bine susținut 
primeşte creşterea ce vine de la Dumnezeu. 

În Biserica-comuniune, episcopul este, prin excelență, prietenul tutu- 
ror, focarul de legătură vizibilă pentru toți. 


În fraternitate, episcopul este inima unităţii diecezane şi, prin urmare, este şi 
păstrătorul diversităţii, animatorul carităţii: „fiecare episcop este... principiul 
vizibil şi fundamentul unităţii în Biserica sa particulară” (LG 23); de aseme- 
nea, el este semn operativ de comuniune, verigă de legătură a Bisericii sale cu 


6 Cf. B. FonrE, La Chiesa nell'Eucaristia. Per una ecclesiologia eucaristica alla luce del 
Vaticano II, Napoli 1988, 21-55) 

celelalte Biserici şi cu Biserica Romei, în special cu papa, care este principiul şi 
fundamentul vizibil al întregii Biserici răspândite în lume”. 


Episcopul — spune Constituţia dogmatică Lumen gentium - va trebui, de aceea, 
să conducă Biserica prin sfaturi, îndemnuri şi exemplu, dar şi prin autoritatea 
şi puterea sacră, de care el nu se foloseşte decât pentru a-şi edifica turma în 
adevăr şi sfințenie... pentru ca toţi să tindă în mod liber şi ordonat spre scopul 
lor şi să ajungă la mântuire (LG 27). 


Autoritatea devine astfel diaconie, slujire în respectul legilor comple- 
mentarităţii şi subsidiarităţii. Şi este o slujire care trebuie să fie împlinită 
din iubire față de binele comun. Autoritatea, oricum, în Biserică nu este 
scopul, ci un mijloc indispensabil ca să se ajungă la maturitate, la liberta- 
tea sfântă a fiilor lui Dumnezeu, pentru ca Biserica să fie adevărata comu- 
nitate de credință, de speranţă, de iubire, de slujire; pentru ca ea să fie în- 
totdeauna „împărtăşirea sfinților”. Dar întrucât pe pământ autoritatea 
este o carismă, un dar, episcopul nu este „superiorul” în sens juridic, ci 
„slujitorul slujitorilor”, un „frate universal”, un om „răstignit” (LG 24). 

Această concepţie despre episcop, după învățătura Conciliului al II-lea 
din Vatican, marchează o trecere netă de la mentalitatea juridică, de putere 
şi de autoritate, la o mentalitate misterică, sacramentală, mai evanghelică. 

Papa Paul al VI-lea descria astfel noua figură a Episcopului: 


Episcopul de ieri putea să fie rezervat şi apărat de însăşi autoritatea sa; era 
obligat la reşedinţă şi la vizita pastorală, dar putea să tuteleze exercitarea mi- 
siunii sale cu o oarecare distanţă de cler şi de poporul său; astăzi nu mai este 
aşa. Episcopul revine şi este tată, păstor, frate, prieten, mângâietor în mijlocul 
poporului său. Prezenţa sa se face obişnuită şi populară; autoritatea sa pu- 
ternică este dulce; conversaţia sa devine posibilă şi familiară... persoana sa, 
întotdeauna respectată, devine mai iubită’. 


Pe bună dreptate, sfântul Ciprian spunea: „Episcopul este în Biserică şi 
Biserica în Episcop. Nu se poate separa comunitatea de păstor”?. Dacă 
vrem să facem Biserica - comunitate, comunitatea - comuniune, nu ne pu- 
tem lipsi de cel care este centrul şi fundamentul vizibil: episcopul-păstor. 
Astfel, episcopul va fi tot mai venerat, iubit, ascultat, ajutat să-şi poarte 
crucea de către adevărații fraţi, fii, prieteni, de către persoanele corespon- 
sabile, de către adevărații colaboratori, care, dacă ar fi necesar, nu ar refuza 
acceptarea corectării fraterne, dar care nu vor pretinde niciodată să acțio- 
neze fără el sau împotriva lui: „Cine nu adună cu tine” — ar fi cazul să re- 
petăm aici — „împrăştie!” „Ascultaţi de mai-marii voştri” — avertizează 


1 Ph. GovRET, ed., I vescovi e il loro ministero, Libreria Editrice Vaticana 2000, 75-85. 
8 PAUL AL VI-LEA, Discurs la CEI (19 aprilie 1971). 
9 CIPRIAN DE CARTAGINA, Epistola 66, 8. 

apostolul - „chiar dacă ştiu mai puţin decât voi”. Dacă nu, „fiecare împă- 
răţie dezbinată în sine va fi lovită de destrămare”. 

De aceea, credincioşii trebuie „să fie ataşaţi episcopului precum Biserica 
este față Isus Cristos şi Isus Cristos față de Tatăl, pentru ca toate să se 
armonizeze în unitate şi să sporească pentru slava lui Dumnezeu” (LG 27). 


2. Episcopul - învățător şi păstrător al credinţei universale 
2.1. Episcopul — predicator al evangheliei 


Ritul impunerii cărții Evangheliilor, săvârşit în timpul celebrării consa- 
crării episcopale, înseamnă supunerea episcopului față de evanghelie, pur- 
tarea pe umeri a evangheliei lui Cristos, pe care trebuie s-o predice în orice 
moment, cum spune sfântul Paul, opportune importune (cf. 2Tim 4,1-4). 

Constituţia dogmatică Lumen gentium, la nr. 25, enumeră între funcțiile 
principale ale episcopilor predicarea evangheliei. Ei sunt „crainicii credin- 
ţei... adevăraţi învățători (fidei praecones, doctores authentici)... sunt mar- 
tori ai adevărului divin şi catolic”; iar Decretul privind misiunea pastorală 
a episcopilor în Biserică Christus Dominus spune: „episcopii să vestească 
oamenilor evanghelia lui Cristos — aceasta fiind cea mai de seamă dintre 
îndatoririle lor —... să-i cheme la credință sau să-i întărească în credința 
vie” (CD 12). 

Episcopul trebuie să le propună credincioşilor o învățătură autentică; 
aceasta înseamnă că, vorbind în numele lui Cristos, el face apel la o adeziune 
de credință. El nu caută lumina sa în raționamente omeneşti, ci primeşte 
lumină de la Duhul Sfânt. Aplicația acestui principiu este evident limitată 
la declaraţiile ce privesc revelația, cunoscute sub expresia „adevăruri de 
credință şi de morală”. Totuşi, textul conciliar vorbeşte despre „credința 
pe care trebuie să o îmbrăţişeze şi să o pună în practică” creştinii. Cu alte 
cuvinte, morala creştină se bazează pe credința revelată, desigur, fără a 
contrazice rațiunea umană, dar, pe de altă parte, fără a se limita la aforis- 
mele intelectului uman”. 

Expunând învăţătura creştină, cu asistența Duhului Sfânt, episcopul 
contribuie la dezvoltarea cunoaşterii datului revelat; el trebuie să le pro- 
pună credincioşilor săi adevărul revelat, pentru ca ogorul fertil al revelaţiei 
să producă roade tot mai bogate. În acest sens trebuie să înțelegem afirmația: 


episcopii sunt crainicii credinţei... ei sunt adevăraţi învățători... care vestesc 
poporului încredințat lor credința pe care trebuie să o îmbrățişeze şi s-o pună 
în practică, învățători care, sub inspirația Duhului Sfânt, luminează această 


1 Cf. Ph. GoyRET, ed., I vescovi e il loro ministero, 103-108. 

credinţă... fac credința să rodească şi veghează cu grijă pentru a îndepărta de 
la turma lor erorile ce o amenință (cf. 2Tim 4,1-4) (LG 25). 


Papa Paul al VI-lea, în Exortaţia apostolică Evangelii nuntiandi, după 
ce a amintit că episcopii sunt învățătorii credinței, spune că „ei sunt asociaţi 
la misiunea de evanghelizare, ca responsabili cu un titlu special... ei sunt 
predicatori, educatori ai poporului lui Dumnezeu”. 

Episcopul este învățător şi doctor al credinţei: el predică adevărul, lumi- 
nează cu lumina Sfântului Duh, face să rodească credinţa şi veghează asu- 
pra turmei, pentru a evita infiltrarea greşelilor contrare adevărului. 

Ca şi apostolii, episcopul este ales pentru a vesti şi predica evanghelia, 
pentru a o apăra şi mărturisi fără să se ruşineze: „Nu mă ruşinez” — spune 
sfântul Paul — „de evanghelie, deoarece este puterea lui Dumnezeu pentru 
mântuirea oricui care crede” (Rom 1,16); ba chiar Paul spune la începutul 
Scrisorii către Romani că el, slujitor al lui Isus Cristos, apostol prin voca- 
ție, a fost „ales pentru a vesti evanghelia lui Dumnezeu” (Rom 1,1). 

Sfântul apostol Paul recomandă primilor episcopi, Timotei şi Tit, uceni- 
cii săi şi episcopi din primele timpuri ale Bisericii, să fie adevăraţi învăţă- 
tori şi apărători ai credinței: „vesteşte cuvântul” -— îi scrie sfântul Paul 
episcopului Timotei — „stăruie, la timp potrivit şi nepotrivit, mustră, ame- 
ninţă, îndeamnă cu toată răbdarea la învățătură” (2Tim 4,1-4). 

Deja papa Celestin, în scrisoarea adresată Conciliului din Efes, din 431, 
le amintea episcopilor că „grija de a predica evanghelia este o moştenire pe 
care ei au primit-o în comun de la apostoli”, cărora Cristos le-a spus: „Mer- 
geţi, faceți ucenici din toate neamurile”. Nu este vorba numai despre un 
drept, ci, mai curând, despre o misiune; misiunea care o prelungeşte pe cea 
a Cuvântului întrupat şi care presupune şi o carismă specială de lumină şi 
de forță. 

Dacă episcopul are datoria şi dreptul de a predica cu autoritate doctrina 
credinței credincioşilor săi, aceştia au din partea lor datoria de a accepta 
învăţătura lui. Textul vorbeşte despre „respectul” pe care credincioşii îl 
datorează tuturor episcopilor care, în comuniune ierarhică, mărturisesc 
adevărul divin şi catolic, dar se poate vorbi şi despre o „ascultare strictă” 
la care sunt obligaţi credincioşii față de propriul episcop, când expune ade- 
vărul dogmatic şi moral în numele lui Cristos. 


2.2. Episcopul - păstrător al adevărului revelat 


Episcopul este un martor public al credinței. Episcopul exercită funcția 
sa magisterială în interiorul corpului episcopal şi în comuniune ierarhică 


1 PAUL AL VI-LEA, Exortaţia apostolică Evangelii nuntiandi (8 decembrie 1975), 68. 

cu capul colegiului şi cu ceilalți membri. Mai mult, exercitarea acestei slujiri 
a fost enunțată după aspectele sale multiple şi diverse. Episcopul este cel 
care păstrează cu iubire cuvântul lui Dumnezeu şi îl apără cu curaj, care 
proclamă şi mărturiseşte cuvântul ce mântuieşte. Episcopul este primul 
catehet în Biserica sa particulară şi care, prin urmare, are şi datoria de a 
avea colaboratori vrednici, promovând şi îngrijind formarea doctrinală a 
seminariştilor şi preoților, precum şi a persoanelor consacrate şi a laicilor, 
şi această învățătură trebuie să se bazeze pe Sfânta Scriptură, pe tradiţie, 
pe liturgie, pe magisteriu bisericesc şi pe viața Bisericii (cf. CD 13). 

Episcopul are datoria de a păstra tezaurul credinței (depositum fidei). 
Această expresie înseamnă propriu-zis „patrimoniu de credință”, care tre- 
buie să fie transmis de Biserică cu fidelitate. 

De acest depositum fidei aparțin cuvântul lui Dumnezeu scris, dogmele, 
sacramentele, morala şi orânduirea ierarhică constitutivă a Bisericii. Tre- 
buie să ţinem cont totuşi că, dată fiind natura mesajului revelaţiei şi a 
evenimentului mântuitor al lui Cristos, depositum fidei nu trebuie să fie 
interpretat ca şi cum ar fi un simplu catalog de articole sau un inventar de 
lucruri puse împreună unele alături de altele, ci mai curând trebuie să fie 
înțeles ca totalitatea bogățiilor şi a bunurilor mântuirii, dobândite de Bise- 
rică, pe care ea le comunică credincioşilor, actualizând cu admirabilă înțe- 
lepciune conținuturile, cu scopul de a face inteligibil, credibil şi roditor 
patrimoniul imutabil de adevăr, venind în întâmpinarea exigențelor şi in- 
terogativelor oamenilor din toate timpurile. „Episcopii trebuie să expună 
învățătura creştină într-un mod adecvat necesităţilor timpului, adică răs- 
punzând dificultăților şi problemelor ce îi apasă şi îi neliniştesc cel mai 
mult pe oameni” (CD 13). 

O asemenea misiune de actualizare este proprie tuturor membrilor Bi- 
sericii, chiar dacă este exercitată cu titlu diferit, şi, dată fiind natura ierar- 
hică a comuniunii Bisericii (cf, LG, Nota praevia), funcţia de a învăţa, de a 
păstra în mod autentic, determinate în mod infailibil, revine celor cărora 
le este asigurată o asistență specială a Duhului Sfânt (2Tim 1,1-4), adică 
episcopilor, succesori ai apostolilor în slujirea lor”. 

Această datorie de a păstra cu fidelitate tezaurul credinţei (cf. 1Tim 6,20: 
„păstrează bunul încredințat”; 2Tim 1,14: „păstrează bunul preţios”) se 
înrădăcinează în harul sacramental ce l-a introdus pe episcop în succesiu- 
nea apostolică şi i-a încredințat grava misiune de a păstra Biserica în nota 
ei de apostolicitate. Episcopul, de aceea, este chemat să păstreze şi să pro- 
moveze tradiția, adică comunicarea unicei evanghelii şi a unicei credințe 
pentru toţi oamenii, din toate timpurile, cu fidelitate integră şi curată față 


12 Cf. Ph. GoyRET, ed., I vescovi e il loro ministero, 103-108. 

de originile apostolice, dar şi cu curajul de a scoate din aceeaşi evanghelie 
şi din această credință lumină şi putere pentru a putea răspunde noilor 
întrebări pe care şi le pun oamenii din timpurile noastre. 

Cu privire la importanţa predicării, trebuie să amintim că al II-lea Con- 
ciliu din Vatican nu a înțeles predicarea cuvântului ca o pregătire la primi- 
rea sacramentelor (catehizare) sau ca o informare, ci ca un mod de realizare 
a mântuirii. Conciliul vorbeşte despre „dubla masă a Sfintei Scripturi şi a 
Euharistiei” (PO 18) şi despre „masa cuvântului lui Dumnezeu şi a trupului 
lui Cristos” (DV 21). Dacă consacrarea episcopală conferă „plinătatea sa- 
cramentului” (LG 21), a învăţa, a predica aparține de oficiile particulare 
ale episcopului. Deja apostolii au ales un grup de şapte pentru a sluji la 
mese, pentru ca ei înşişi să se poată dedica „slujirii cuvântului” (cf. Fap 
6,1-6). Vestirea cuvântului a fost confirmată şi de Conciliul Tridentin ca 
praecipuum episcoporum munus. Toate acestea demonstrează că obligația 
particulară a episcopilor cu privire la predicarea adevărului de credință 
aparține de tradiția permanentă a Bisericii. 

Autenticitatea învățăturii episcopale se bazează pe autoritatea lui Cris- 
tos şi este transmisă prin consacrarea episcopală. 


În persoana episcopilor... este prezent în mijlocul credincioşilor Domnul Isus, 
pontiful suprem. Într-adevăr, şezând de-a dreapta lui Dumnezeu Tatăl, el nu 
încetează a fi prezent în comunitatea pontifilor săi”, ci, în primul rând, prin 
slujirea lor privilegiată, predică cuvântul lui Dumnezeu tuturor neamurilor 
(LG 21). 


Predicarea nu înseamnă o simplă repetare (o reproducere mecanică) a 
mesajului biblic, ci o traducere de aşa natură încât sensul biblic să rămână, 
în ciuda noului mod de a pune problema. Episcopul trebuie să scoată din 
comoara revelaţiei lucruri noi şi vechi, adică: trebuie să răspundă ereziilor, 
fără a abandona baza biblică, şi, în acelaşi timp, trebuie să ţină cont de 
noile aspecte sau să apere identitatea credinţei transmise. În zilele noastre 
se vorbeşte deseori despre întruparea evangheliei în diferitele culturi (= în- 
culturarea). Aceasta este o misiune a episcopilor, care, pe de o parte, trebu- 
ie să păstreze identitatea credinţei şi, pe de altă parte, trebuie s-o traducă 
în noi forme, pe înțelesul oamenilor de astăzi. Numai episcopul, în comu- 
niune cu ceilalți episcopi şi în unire cu pontiful roman, poate realiza această 
transmitere a credinței catolice. 

Duhul Sfânt contribuie la siguranța internă şi face posibilă însuşirea 
personală a actelor şi cuvintelor lui Isus, atât pe planul apostolilor, cât şi 
pe cel al generaţiilor posterioare. Consacrarea episcopală califică episcopul 
să-l reprezinte pe Cristos în mod vizibil şi să acționeze in persona Christi. 


13 Cf. LEON CEL MARE, Sermo 5, 3; PL 54, 154. 

Pentru aceasta, episcopul este un martor calificat şi autentic: episcopul nu 
este un simplu repetitor, ci un martor intim convins şi, în acelaşi timp, 
autentic. Acest martor poate să transmită în calitate de învățător credința 
adaptată la situaţia istorică. 


2.3. Datoria episcopului diecezan de a promova şi tutela 
disciplina ecleziastică 


„Toţi episcopii trebuie să promoveze şi să apere unitatea credinței şi 
disciplina comună a întregii Biserici” (LG 23), ca manifestare a grijii pentru 
întreaga Biserică. Episcopul trebuie să fie — aşa cum semnifică termenul în 
limba greacă — un supraveghetor pentru ca adevărul revelat să nu fie alte- 
rat. Această preocupare începe de la angajarea în exercitarea tuturor di- 
mensiunilor misiunii sale pastorale (munus pastorale) în propria dieceză, 
ținând cont că, „dacă [episcopii] îşi conduc bine Biserica proprie, ca pe o 
parte a Bisericii universale, ei contribuie în mod eficient la binele întregului 
Trup mistic, care este şi un Trup format din Biserici” (LG 23). 

Există o strânsă şi intimă legătură între unitatea Bisericii şi disciplina 
comună, atât la nivelul Bisericii universale, cât şi în dimensiunile sale par- 
ticulare; există o legătură şi armonie strânsă între disciplina comună şi cea 
particulară, pentru că această disciplină particulară contribuie în mod efi- 
cace la disciplina întregii Biserici, şi orice slăbire a disciplinei particulare 
duce la crearea unui climat de indiferență, dacă nu chiar de dispreț, față de 
lege şi autoritate, cu consecințe grave pentru Bisericile particulare şi pen- 
tru Biserica universală. 

În ultimul timp se asistă la o revitalizare a conştiinţei autorității Bise- 
ricii ca slujire, rod al magisteriului ultimului Conciliu ecumenic**. Cu pri- 
vire la acest moment, sunt emblematice cuvintele rostite de Papa Paul al 
VI-lea, la 7 decembrie 1965, la ultima sesiune publică a Conciliului al II-lea 
din Vatican: 


Magisteriul Bisericii..., păstrând mereu autoritatea şi puterea care îi sunt pro- 
prii, a adoptat glasul uşor şi prietenos al carității pastorale;... toată această 
bogăţie doctrinală merge spre o singură direcţie: a sluji omul (...) Biserica s-a 
declarat, într-un anumit sens, slujitoarea omenirii, tocmai în momentul în care 
atât magisteriul său eclezial, cât şi guvernarea sa pastorală au obținut cea mai 
mare strălucire şi vigoare prin solemnitatea conciliară: ideea de slujire a ocu- 
pat un loc central”. 


14 Cf. B. GHERARDINI, La Chiesa, mistero e servizio, Roma 1988: cap. II: „La diaconia della 
sacra potestas”. 
15 AAS 58 (1966) 57. 

Găsim această idee centrală de slujire aplicată la misiunea întregii Bise- 
rici şi în Constituţia pastorală Gaudium et spes (nr. 3). 

În acest context de slujire-misiune şi de unitate a misiunii plasează 
Conciliul al II-lea din Vatican slujirea pe care o aduc cei care sunt însem- 
naţi de autoritatea Bisericii. „Apostolii şi succesorii lor au avut de la Cris- 
tos misiunea de a învăţa, sfinți şi conduce în numele său şi cu puterea sa” 
(AA 2). Dar păstorii sufleteşti 


ştiu că nu au fost instituiți de Cristos pentru a-şi asuma singuri întreaga misiune 
mântuitoare a Bisericii față de lume, ci au măreața îndatorire ca astfel să-i 
păstorească pe credincioşi şi să le recunoască slujirile şi carismele, încât toți să 
conlucreze unanim, fiecare pe măsura lui, la opera comună (LG 30). 


Efectiv Conciliul al II-lea din Vatican defineşte slujirea episcopală ca 
summum sacerdotium, sacri ministeri summa, eximium servitium (LG 21) 
şi declară că exercitarea puterii sacre de care se bucură episcopii este pen- 
tru edificarea turmei lor în adevăr şi în sfințenie, amintind că cine este mai 
mare trebuie să devină mai mic şi că cine conduce trebuie să devină slujitor 
(ef. LG 27). 

Acestea sunt principiile ce trebuie să stea la baza reînnoirii slujirii epi- 
scopale, care abilitează episcopul să fie un adevărat păstor al Bisericii locale 
şi, în acelaşi timp, un păstrător al credinței. 


Concluzie 


Trimis în numele lui Cristos ca păstor al unei Biserici particulare, episcopul 
trebuie să aibă grijă de porțiunea de popor al lui Dumnezeu ce i-a fost în- 
credințată şi s-o facă să crească drept comuniune în Duhul Sfânt prin 
evanghelie şi Euharistie. În Biserica particulară sunt vizibile principiul şi 
fundamentul unităţii credinței, al sacramentelor şi al păstoririi în virtutea 
puterii primite. 

Totuşi, fiecare episcop este păstor al unei Biserici particulare, întrucât 
este membru al colegiului episcopilor. În acest colegiu, orice episcop este 
introdus în virtutea consacrării episcopale şi prin comuniunea ierarhică cu 
capul colegiului. De aici derivă consecințe pentru slujirea episcopului. 

Prima este că episcopul nu este niciodată singur. Acest lucru este adevărat 
nu numai cu privire la plasarea sa în propria Biserică particulară, ci şi în 
cea universală, de care este legat prin natura însăşi a episcopatului unic şi 
neîmpărțit, întrucât este membru al colegiului episcopal. Pentru acest mo- 
tiv, fiecare episcop este simultan în relație cu Biserica sa particulară şi cu 
Biserica universală. 

O participare specială la grija Bisericii sale locale şi a celei universale 
este şi păstrarea tezaurului credinței. 

Reluarea acestei tradiții antice din partea cercetării teologice din secolul 
trecut a arătat limitele concepției reduse la care a ajuns teologia episcopa- 
tului şi a stimulat regândirea funcției episcopului în Biserică. Este meritul 
Conciliului al II-lea din Vatican, care a primit acest stimulent, şi pentru 
faptul că mulți experți participanţi la acest conciliu s-au dedicat studierii 
practicii primare şi a doctrinei despre episcopat în contextul unei eclezio- 
logii reînnoite. 

Desigur, nu este o simplă întoarcere la practica primelor veacuri. Prea 
diferită este situația Bisericii de astăzi față de cea din primele secole. Cu 
toate acestea, dat fiind că, în concepţia creştină, antichitatea menţine o 
valoare orientativă, uneori chiar şi normativă, se poate vorbi totuşi despre 
o întoarcere la carisma fundamentală cu privire la figura episcopului în 
Biserică: episcopul este reprezentantul lui Cristos în acțiunea sa de a aduna 
Biserica prin cuvânt, sacramente şi păstorire. Episcopul apare astfel drept 
condiție de realizare a Bisericii într-un loc — Biserica locală. 


